Illum, il-Kummissjoni qed tipproponi azzjoni immedjata biex tħejji lill-Ewropa għat-theddida akbar tal-varjanti tal-coronavirus. Il-pjan il-ġdid Ewropew ta' tħejjija għall-bijodifiża kontra l-varjanti tal-COVID-19 “HERA Incubator” se jaħdem mar-riċerkaturi, mal-kumpaniji tal-bijoteknoloġija, mal-manifatturi u mal-awtoritajiet pubbliċi fl-UE u globalment biex jidentifika varjanti ġodda, jipprovdi inċentivi biex jiġu żviluppati vaċċini ġodda u adattati, iħaffef il-proċess tal-approvazzjoni għal dawn il-vaċċini, u jiżgura żieda fil-kapaċitajiet tal-manifattura. Huwa importanti li tittieħed azzjoni issa hekk kif qed ikomplu jfeġġu varjanti ġodda u jiżdiedu d-diffikultajiet biex tiżdied il-produzzjoni tal-vaċċini. L-“HERA Incubator” se jservi wkoll bħala mudell għat-tħejjija fit-tul tal-UE għall-emerġenzi tas-saħħa. Azzjonijiet ewlenin biex tingħata spinta lit-tħejjija, biex jiġu żviluppati vaċċini kontra l-varjanti u biex tiżdied il-produzzjoni industrijali: L-azzjonijiet imħabbra llum se jimxu id f'id mal-kooperazzjoni globali permezz tal-Organizzazzjoni Dinjija tas-Saħħa u mal-inizjattivi globali dwar il-vaċċini. Huma se jħejju wkoll il-bażi għall-Awtorità Ewropea għat-Tħejjija u għar-Rispons f'Każ ta' Emerġenza tas-Saħħa (HERA). L-HERA se tibni fuq l-azzjonijiet imnedija llum u se tipprovdi struttura permanenti għall-immudellar tar-riskju, is-sorveljanza globali, it-trasferimenti tat-teknoloġija, il-kapaċità tal-manifattura, l-immappjar tar-riskju tal-katina tal-provvista, il-kapaċità flessibbli tal-manifattura u r-riċerka u l-iżvilupp tal-vaċċini u tal-mediċina. Dan huwa li ntqal miIl-Membri tal-Kulleġġ: Il-President tal-Kummissjoni Ewropea, Ursula von der Leyen, qalet: “Il-prijorità tagħna hija li niżguraw li l-Ewropej kollha jkollhom aċċess għal vaċċini kontra l-COVID-19 siguri u effettivi mill-aktar fis possibbli. Fl-istess ħin, qed jitfaċċaw b'rata mgħaġġla varjanti ġodda tal-virus u rridu nadattaw ir-rispons tagħna aktar malajr. Biex nilqgħu bil-quddiem, illum qed inniedu l-“HERA Incubator”. Dan ilaqqa' flimkien ix-xjenza, l-industrija u l-awtoritajiet pubbliċi, u jlaqqa' r-riżorsi kollha disponibbli biex inkunu nistgħu nirreaġixxu għal din l-isfida.” Margaritis Schinas, il-Viċi-President tal-Kummissjoni Ewropea qal: “Fil-ġlieda tagħna kontra l-virus qed nantiċipaw il-problemi u naġixxu b'mod proattiv biex nimmobilizzaw il-mezzi kollha biex nindirizzaw l-impatt tal-varjanti. Bil-pjan il-ġdid tagħna ta' tħejjija għall-bijodifiża “HERA Incubator”, qed nindirizzaw is-serje ta' pandemiji paralleli jew sussegwenti li jirriżultaw mill-varjanti. Il-proposta tal-lum hija eżempju perfett ta' fejn l-UE turi l-aħjar tagħha: tgħaqqad l-isforzi u tikkumplimentahom bil-finanzjament. Dan huwa l-mod kif noħorġu mill-kriżi, billi nkunu lesti nadattaw għal ċirkostanzi ġodda u nieħdu azzjoni kollettiva - niżguraw is-solidarjetà fl-UE u fid-dinja kollha.” Stella Kyriakides, il-Kummissarju għas-Saħħa u s-Sikurezza Alimentari, qalet: “L-Ewropa hija ddeterminata li tkun preparata għat-theddida tal-varjanti ġodda tal-coronavirus. L-“HERA Incubator” huwa eżerċizzju ta' previżjoni, antiċipazzjoni u rispons kollettiv. Nistgħu nilqgħu l-isfida doppja li nindirizzaw il-varjanti ġodda u li nżidu l-kapaċità tal-produzzjoni tal-vaċċini tagħna. Se joħloq rabtiet bejn is-setturi tar-riċerka, tal-industrija u tar-regolaturi biex iħaffef il-proċessi kollha involuti - nibdew mill-istadju tal-identifikazzjoni tal-varjanti sa dak tal-approvazzjoni u l-produzzjoni tal-vaċċini. Neħtieġu investimenti sinifikanti issa u għall-futur u l-“HERA Incubator” huwa parti kruċjali mir-rispons tagħna.” Thierry Breton, il-Kummissarju għas-Suq Intern, qal: “It-Task Force biex tiżdied il-produzzjoni tal-vaċċini diġà qed jikkollabora ta' kuljum mal-industrija biex jindirizza u jantiċipa aħjar l-ostakli potenzjali. Permezz ta' din il-kooperazzjoni akbar, se niżguraw li l-fażi industrijali tal-produzzjoni tal-vaċċini tippermetti lill-manifatturi jissodisfaw l-impenji tagħhom filwaqt li jiġu antiċipati l-ħtiġijiet futuri tagħna u tiġi aġġustata l-produzzjoni tal-vaċċini għal varjanti oħra li jistgħu jfeġġu fil-futur. Illum, bil-“HERA Incubator”, qed nipprovdu rispons strutturali b'saħħtu. Dan ma jikkonċernax biss soluzzjonijiet għal żmien qasir: se jikkontribwixxi għal livell ogħla ta' awtonomija fil-qasam tas-saħħa fil-futur qrib għall-kontinent tagħna.” Mariya Gabriel, il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, qalet: “Ir-riċerka u l-innovazzjoni jibqgħu kruċjali fil-ġlieda kontra l-isfidi kontinwi ta' din il-pandemija. L-“HERA Incubator” u t-tisħiħ tal-infrastrutturi u n-networks Ewropej, appoġġati minn finanzjament addizzjonali mill-programmi Orizzont 2020 u Orizzont Ewropa, se jgħinuna nindirizzaw kwalunkwe varjant u nkunu preparati aħjar għal tifqigħat futuri.” Sfond L-Istrateġija tal-UE għall-Vaċċini żgurat l-aċċess għal 2.6 biljun doża ta' vaċċini bħala parti mill-usa' portafoll globali ta' vaċċini sikuri u siguri kontra l-COVID-19. Inqas minn sena minn meta l-virus deher għall-ewwel darba fl-Ewropa, it-tilqim inbeda fl-Istati Membri kollha. Din hija kisba notevoli tar-riċerka avvanzata u tal-iżvilupp tal-vaċċini fl-Ewropa u globalment, li kkondensat dak li normalment jieħu bejn ħames u għaxar snin fi ftit aktar minn għaxar xhur. Fl-istess ħin, hemm sfidi biex il-produzzjoni industrijali tal-vaċċini tiżdied biex tlaħħaq mad-domanda. Sabiex tingħata spinta lill-kapaċità tal-produzzjoni fl-Ewropa, hija meħtieġa kooperazzjoni pubblika-privata aktar mill-qrib, aktar integrata u aktar strateġika mal-industrija. F'dan l-ispirtu, il-Kummissjoni waqqfet Task Force għall-Produzzjoni Industrijali fuq skala akbar tal-vaċċini kontra l-COVID-19 biex jidentifika kwistjonijiet f'ħin reali u jgħin fir-rispons immedjat għalihom. L-Ewropa issa teħtieġ ukoll li tkun preparata għat-theddid ġdid u emerġenti li jibqa' jfeġġ fil-preżent jew fil-futur. L-aktar theddid immedjat huma l-varjanti li qed jitfaċċaw u jimmultiplikaw u li diġà qed jinfirxu u jiżviluppaw fl-Ewropa u fid-dinja kollha. Bħalissa, il-vaċċini awtorizzati huma meqjusa effettivi kontra l-varjanti li nafu bihom. Madankollu, l-Ewropa għandha tkun lesta u mħejjija għall-possibbiltà li varjanti futuri jkunu aktar jew kompletament reżistenti għall-vaċċini eżistenti. Għal aktar informazzjoni Komunikazzjoni tal-Kummissjoni lill-Parlament Ewropew, lill-Kunsill Ewropew u lill-Kunsill: HERA Incubator: Anticipating together the threat of COVID-19 variants Mistoqsijiet u Tweġibiet Skeda informattiva Vaċċini sikuri kontra l-COVID-19 għall-Ewropej Ir-rispons tal-UE għall-Coronavirus